**Nagovor predsednika Državnega sveta Mitje Bervarja na sejmu Agra 2014**

(Gornja Radgona, 27. avgust 2014)

Spoštovane udeleženke in udeleženci letošnjega osrednjega zadružnega druženja, spoštovani gostitelj, državni svetnik in predsednik Zadružne zveze gospod Peter Vrisk, cenjeni visoki gostje – spoštovani gospod mandatar dr. Miro Cerar, gospod minister mag. Dejan Židan, spoštovani predsednik Kmetijsko-gozdarske zbornice in državni svetnik gospod Cvetko Zupančič, spoštovani evropski poslanci, lep pozdrav tudi poslancem Državnega zbora RS in predvsem spoštovane zadružnice in zadružniki,

v veliko čast mi je, da vas lahko pozdravim v imenu Državnega sveta Republike Slovenije in v svojem lastnem. Vesel sem, da je leto naokoli in da se ponovno srečujemo na radgonskem sejmu, tukaj z vami, dragi zadružniki, in skoraj bi lahko rekel – tudi v isti zasedbi kot lansko leto, čeprav so danes tukaj nekateri spoštovani gostje v povsem drugačni funkciji, kot lani.

Narava ne počiva, v soglasju z njo ste zadružniki trdo delali skozi celo leto. Zato naj vam že uvodoma iskreno čestitam, še prav posebej pa vsem letošnjim prejemnikom priznanj za izjemne prispevke k razvoju zadružništva.

Vsako leto so med nagrajenci tudi »stoletniki« - letos je to Kmetijska zadruga Vipava, ki uspešno povezuje vipavske kmete častitljivih 120 let. Visoka obletnica potrjuje trdoživost zadružnega povezovanja. To je na naših tleh preživelo kar štiri države. Leta 1873 je bil sprejet prvi Zakon o zadružništvu in zadružniki se upravičeno lahko pohvalite, da imate kot socialni podjetniki najdaljšo tradicijo delovanja.

Zadruge igrajo pomembno in posebno vlogo tudi v času globalizacije. Že v samem izhodišču so bolj kot k dobičku usmerjene h koristi svojih članov in širše družbene skupnosti. Zato pomenijo priložnost za bolj demokratičen gospodarski in družben razvoj. Ker ste zadružniki lastniki, upravljavci in poslovni partnerji obenem, ste v svojih poslovnih odločitvah bistveno odgovornejši in preudarnejši.

Zadružni sistem se kaže kot pozitiven dejavnik gospodarskega razvoja podeželja. Vizija kmetijskega razvoja naše države mora biti zato usmerjena v močne in uspešne zadruge.

Zadružništvo in lokalna samooskrba bi lahko ob tesnejši povezanosti postala velik razvojni potencial našega trajnostnega razvoja, ki mu v Državnem svetu RS posvečamo posebno pozornost, zato smo v zadnjem letu izvedli veliko število javnih posvetov na temo trajnostnega razvoja. Zavedamo se namreč, da le sistemski in celovit razvoj Slovenije na temeljih trajnostnega razvoja lahko pripomore k rešitvi naše krize. Iskanje rešitev moramo po mojem trdem prepričanju razumeti kot izziv oziroma priložnost, ki se ji moramo posvetiti skupaj, v dogovoru in tvornem sodelovanju ter medsebojnem razumevanju.

Državni svet si vseskozi prizadeva, da so v zakonodajnem procesu stanovska stališča kmetov in zadružnikov slišana, argumentirana in upoštevana. Oba tukaj prisotna državna svetnika gospod Peter Vrisk in gospod Cvetko Zupančič, imata zelo veliko zaslug za to, da je aktualna zakonodaja naklonjena nadaljnjemu razvoju zadružništva.

Spoštovane zadružnice in zadružniki, gospe in gospodje,

za vsako organizacijo je ključen aktiven in predan posameznik. Zato še enkrat, iskreno čestitam vsem zadružnikom in še posebej današnjim nagrajencem. Prav tako čestitam Zadružni zvezi Slovenije in njenemu vodstvu na čelu s predsednikom Zadružne zveze gospodom Petrom Vriskom za dosedanje uspešno vodenje, vsem prisotnim pa želim prijeten družaben sejemski dogodek.

Hvala za vašo pozornost.